FORSKRIFT OM KRAV TIL BACHELORGRADEN VED

UNIVERSITETET FOR MILJØ- OG BIOVITENSKAP
med utfyllende bestemmelser

Fastsatt av styret ved Universitetet for miljø- og biovitenskap (UMB) 15. juni 2006 med hjemmel i lov 1. april 2005 nr. 15 om universiteter og høgskoler § 3-3. 

Sist endret 27. september 2007.
(Utfyllende bestemmelser i kursiv, vedtatt av studienemnda ved Universitetet for miljø- og biovitenskap (UMB) 7. juni 2006.)
Kap. 1 Forskriftens virkeområde
§1-1 Forskriften gjelder studier ved Universitetet for miljø- og biovitenskap som fører fram til graden bachelor.


Kap. 2 Myndighetsbestemmelser
§ 2-1 Graden bachelor tildeles av universitetsstyret.

§ 2-2 Universitetsstyret fastsetter innen hvilke studieprogram graden bachelor kan tildeles.

§ 2-3 Studienemnda kan fastsette utfyllende bestemmelser til denne forskriften.



Kap. 3 Krav for tildeling av graden bachelor
§ 3-1 Graden bachelor omfatter bestått eksamen i til sammen minst 180 studiepoeng.

§ 3-2 Av de 180 studiepoeng skal 10 studiepoeng være knyttet til et felles innføringsemne (Ex.phil).

§ 3-3 I de 180 studiepoeng skal det inngå en fordypning på minst 80 studiepoeng som skal framgå av utdanningsplanen.

§ 3-4 Minst 15 studiepoeng bør være knyttet til ett eller flere selvstendige arbeider.

§ 3-5 I tillegg til disse krav kan studienemnda etter forslag fra undervisningsutvalgene fatte vedtak om obligatoriske studiepoeng på ulike nivåer innen fagområder, og andre særregler for å få tildelt graden bachelor innen et studieprogram. 


Utfyllende bestemmelser til kapittel 3
Ad. 3-2 Studienemnda godkjenner innføringsemner fra andre læresteder. 

Ad. 3-3 Undervisningsutvalgene setter opp eksempelplaner som studentene benytter ved oppsett av egen utdanningsplan. Undervisningsutvalgene godkjenner også fordypningen.

Ad. 3-4 Undervisningsutvalgene fastsetter krav til og sammensetning av de selvstendige arbeidene. 

Ad. 3-5 Obligatoriske studiepoeng på ulike nivåer innen fagområder, er for eksempel matematikk, statistikk og hvor stor andel som skal være på 100 og 200 nivå. Undervisningsutvalgene fastsetter dette gjennom studieplanen. Praksiskrav er eksempel på andre særregler.
Kap. 4 Vitnemål
§ 4-1 For oppnådd bachelorgrad angis gradens faglige innhold på vitnemålet som 

 Bachelor i ”navn på studieprogram” Studieretning < navn på studieretning >

§ 4-2 For å få utstedt bachelorvitnemål fra UMB må eksamen i emner tilsvarende minst 60 studiepoeng være avlagt ved UMB
Emner av inntil 30 studiepoengs omfang, avlagt ved utenlandsk universitet eller høgskole som en del av en utvekslingsavtale med UMB, kan inngå i nevnte 60 studiepoengs krav. Tilsvarende vil også kunne være gjeldende innenfor aktuelle fagfelt, der UMB har inngått en gjensidig samarbeidsavtale med et annet universitet/høgskole i Norge. 

Minst 60 av studiepoengene som skal inngå i grunnlaget for bachelorgraden, skal ikke være en del av tidligere oppnådd grad eller yrkesutdanning. De nye emnene må sammen med tidligere emner, eller i tillegg til disse, innebære at ny grad får et annet faglig tyngdepunkt enn den tidligere graden. Dvs med en fordypning av minst 80 studiepoengs omfang, eller programdefinerte emner av minst 120 studiepoengs omfang, innen et annet fagområde enn den tidligere gradens faglige tyngdepunkt.

Kandidaten må opplyse om eventuelle vitnemål utstedt fra annet universitet eller høgskole.

Utfyllende bestemmelser til kapittel 4
Ad. 4-2 Studienemnda kan gjøre unntak fra denne bestemmelsen.



Kap. 5 Overgangsordninger fra gammelt til nytt gradssystem
§ 5-1 Alle studenter som fra og med høstsemesteret 2003 tilfredsstiller kravene til bachelorgraden og som ikke har fått utstedt vitnemål for en cand.mag.-grad, skal tildeles bachelorgraden uansett når de startet studiet. 


Kap. 6 Klagebestemmelser
§ 6-1 Studenter har klagerett på vedtak i henhold til Forvaltningslovens bestemmelser kap. 4. Normal klagefrist er 3 uker. 


Utfyllende bestemmelser til kapittel 6
Ad. 6-1 Det organ som mottar klagen kan administrativt vurdere klagen på nytt. Dersom vedtaket opprettholdes sendes klagen videre til høyere klageinstans. Avhengig av sakens innhold vil klagen sendes til studienemnda eller UMBs klagenemnd. 

Kap. 7 Sluttbestemmelser

§ 7-1 Ikrafttredelse

Forskriften trer i kraft f.o.m. 1. august 2006.
